Revelesen 15 ABTWNT - Wunga yandéka véwutén Gotna kundi - Bible Search\nRevelesen 14 Revelesen 16\nGotna kundi kure gaayakwa dunyansé kapérandi musé kure téndarén\n1Wunga yandéka véwutén Gotna kundi kure gaayakwa dunyan taambak kaayék vétik (7) du dakwat yaavan kurké yandakwa kapérandi musé nak nak kure téndaka. De Gotna gaayémba téte kapérandi musé kure téndaka véte deké bérute vékulaka vékulaka naawutén. Got rakarka yate wandu wani kapérandi musé yaakandékwa. Wani kapérandi musé késndu Got kapérandi musé ras waak yaandénngé katik waké dé. Nakapuk rakarka katik yaké dé.\n2Nakapuk ve véwutén néma gu kwaawu pulak musé nak téndéka. Wani musé wan yaa, glasale taakandarén musé pulak wa. Wani yévémbalé, yévémbalé pulak taandarén maayérat waak bérku jémbaamba wulaakapuk ye bérét kuk kwayén du dakwa wani néma gu kwaawuna aarkémba téndaka véwutén. Wani du dakwa yévémbalé, yévémbaléna yé, yévémbaléna namba, yévémbalé pulak taandarén maayérana yé waak yamba kavérékndakwe wa. Yandaka Got det gita kwayéndéka kure téndaka véwutén. 3Wani du dakwa gita kure téte Gotna jémbaa yakwa du Moses ambét wani Nyansipsipna gwaaré anga waandarén,\nNéman Du Got, néma mayé apa wa yaménéngwa.\nYate akwi néma duwat wa taalékéraménén.\nYaménéngwa akwi jémbaa yékun yandéka nané véte bérute vékulaka vékulaka naanangwa.\nMéné akwi képmaamba tékwa du dakwaké néma du rate yéku yapaté male wa yaménéngwa.\nYate papukundi wakapuk yate yéku kundi waménéngwa. Yi, wan wanana wa.\n4Nana Néman Du, méné kapmang wa yéku musé male yapékaré-ménéngwa.\nAkwi du dakwa ménéké yékunmba vékulakate ména yé kavérék-ngandakwa.\nMéné yandarén kapérandi musé det waambule yakataménéngwa.\nYate yandarén yéku musé det kaataménéngwa.\nMéna yapaté wan yéku yapaté wa.\nMéna yéku yapaté véte akwi képmaamba tékwa akwi du dakwa yaae ména yé kavérék-ngandakwa.\n5Wani gwaaré vékutake nakapuk ve véwutén Gotna gaayémba tékwa déku kundi bulndakwa gaana pété naapiye téndéka. Vétake yaasole véwutén Got rakwa yéku taangét gaa. 6Véwutéka wani Gotna kundi kure gaayakwa du taambak kaayék vétik (7) du dakwat yaavan kurké yandakwa musé kure te Gotna kundi bulndakwa gaa yaasékatake kaapat yaalandarén. Yéku waama laplap saawuwe gol matu pulak yan taana baangwi maatumba giye yaale wa yaalakérandarén. 7Yaalandaka mawulé kulé tékwa musé nak gol matumba yandarén dis taambak kaayék vétik (7) det kwayéndén. Apapu apapu rapékakwa du Got rakarka yakwa musé wani dismba rakésén. 8Gotna mayé apa wan némaan wa. Déku mayé apa déku yéku yapaté waak yaasnyé waarékwa pulak wa déku gaamba sékéréke tén. Akwi du dakwa wani gaat katik wulaaké daré. Gotna kundi kure gaayakwa dunyan taambak kaayék vétik (7) kure téndakwa kapérandi musé kenguriksanda-sékéyakndaru wa du dakwa wani gaat wulaakandakwa.